ToekomsVenster: Hy sorg vir jou | Maroela Media
(Foto: Timothy Eberly/Unsplash)
As ek na die Here roep, antwoord Hy my van sy heilige berg af. As ek gaan lê, slaap ek goed; ek word ook weer wakker, want die Here sorg vir my. – Ps. 3:5-6
Wat is die slaap 'n wondersoete ding!
Vir laas beef oor haar lippe 'n fluistering:
– DF Malherbe (Slaap)
Een van die uitwasse van kommer, vrees en angs is slapelose nagte. Die woord insomnia het al bekend geraak. Daar kan uiteraard mediese redes wees vir die toestand maar dat daar emosionele en geestelike oorsake kan wees, is eweneens so.
Sonder slaap, veral as dit chronies word, kan 'n mens nie funksioneer nie. Dit is 'n bekend feit dat 'n mens ten minste ses tot agt ure slaap elke nag nodig het.
Toegegee, daar kom steurings in ons slaappatrone maar nie te lank nie en ons keer terug na hierdie gesonde noodsaaklikheid. Om egter nag vir nag wakker te lê omdat die slaap jou ontwyk en bekommernis jou gedagtes in beslag neem, is nie wat God vir ons in gedagte het nie.
Luister na die Psalmdigter. Ja, Dawid se lewe was alles behalwe rooskleurig. Hy is met baie hartseer en verwerping gekonfronteer. Hy moes dikwels vlug vir sy lewe. Tog, te midde van dit alles, het hy die God van Ps. 23 in sy hart gedra.